b"\n_START_ARTICLE_\nSherlock Holmes\n_START_PARAGRAPH_\nSherlock Holmes je izmi\xc5\xa1ljeni detektiv iz pozne viktorijanske dobe, \xc5\xa1kotskega pisatelja in zdravnika, Arthurja Conana Doyla._NEWLINE_Holmes se prvi\xc4\x8d pojavi v zgodbi, objavljeni v Beeton's Christmas Annual leta 1887, do danes pa je postal verjetno najbolj znani knji\xc5\xbeevni lik vseh \xc4\x8dasov. Leta 1964 je \xc4\x8dasopis The Times objavil, da so knjige o Sherlocku Holmesu po prodaji na drugem mestu na svetu, takoj za Biblijo._NEWLINE_Doyle je o Holmesu napisal 4 romane in 56 kratkih zgodb, od katerih jih je ve\xc4\x8dina napisana kot biografija, ki jo pripoveduje Holmesov tesni prijatelj, sodelavec in biograf, doktor Watson. Le dve zgodbi sta napisani v prvi osebi kot spomin Holmesa samega, dve pa sta napisani v tretji osebi. Zgodbe o briljantnem detektivu, ki za re\xc5\xa1evanje svojih primerov uporablja logiko in dedukcijo so 40 let izhajale v razli\xc4\x8dnih \xc4\x8dasopisih, kasneje pa so bile zbrane v knjige._NEWLINE_Lik Sherlocka Holmesa je filmskem platnu dale\xc4\x8d najbolj portretiran lik vseh \xc4\x8dasov, v vlogi slavnega detektiva pa se je najbolj proslavil angle\xc5\xa1ki igralec Jeremy Brett.\n_START_SECTION_\nProfil detektiva\n_START_PARAGRAPH_\nV knjigah se stanovanje Sherlocka Holmesa nahaja v Londonu, na naslovu Baker Street 221b, kjer je tudi njegov muzej. Holmes ima stanovanje najeto, zanj pa skrbi gospodinja, gospa Hudson. Do leta 1890 v stanovanju \xc5\xbeivi skupaj s svojim prijateljem, sodelavcem in biografom dr. Watsonom, ki pa se po poroki odseli. V resnici naslov v \xc4\x8dasu nastanka knjige ni obstajal, Baker street pa je hi\xc5\xa1ne \xc5\xa1tevilke dobila \xc5\xa1ele v tridesetih letih 20. stoletja._NEWLINE_Pri svojem delu je Holmes izjemno natan\xc4\x8den in pronicljiv ter ima velike miselne sposobnosti in sposobnost logi\xc4\x8dnega sklepanja. Ve\xc4\x8dkrat je v zgodbah prikazana tudi njegova sposobnost preobla\xc4\x8denja in igralski talent. V zasebnem \xc5\xbeivljenju je njegov lik povsem neurejen, Holmes pa je predstavljen kot odvisnik od opija, ki med razmi\xc5\xa1ljanjem o primerih ve\xc4\x8dkrat igra violino in kadi pipo."